Na podlagi 101., 104. in 114. člena Zakona o uresničevanju javnega interesa za kulturo (Uradni list RS, št. 77/07, 56/08, 4/2010 in 20/2011), prvega odstavka 11. člena Zakona o slovenskem filmskem centru, javni agenciji Republike Slovenije (Uradni list RS, št. 77/2010) in drugega odstavka 39. in prvega odstavka 47. člena Pravilnika o izvedbi postopka izbire projektov, pogojih in merilih za izbor projektov ter postopku sklepanja pogodb, vsebine pogodb in načinu nadzora nad izvajanjem pogodb Slovenskega filmskega centra, javne agencije Republike Slovenije (Uradni list RS, št. 60/2011 in 62/2012), Slovenski filmski center, javna agencija Republike Slovenije objavlja

**Redni letni javni razpis za sofinanciranje kulturno vzgojnih filmskih projektov v Republiki Sloveniji za leto 2014 ter za čas trajanja študijskega leta 2014/2015**

**Naziv in sedež naročnika**: Slovenski filmski center, javna agencija Republike Slovenije, Miklošičeva c. 38/V, 1000 Ljubljana (v nadaljevanju: agencija).

1. **Predmet razpisa**

Predmet tega javnega razpisa (v nadaljevanju: razpis) je sofinanciranje kulturno vzgojnih filmskih projektov v Republiki Sloveniji, ki se bodo začeli izvajati v letu 2014 in bodo dokončani ter izpolnjene vse pogodbene obveznosti najkasneje do 30.10.2015. Namen sofinanciranja kulturno vzgojnih filmskih projektov v Republiki Sloveniji je izobraževanje na področju filmske kulture in izvajanje filmskih vzgojnih programov.

Pri izboru projektov bo agencija upoštevala merila in pogoje, določene s Pravilnikom o izvedbi postopka izbire projektov, pogojih in merilih za izbor projektov ter postopku sklepanja pogodb, vsebine pogodb in načinu nadzora nad izvajanjem pogodb Slovenskega filmskega centra, javne agencije Republike Slovenije (Uradni list RS, št. 60/2011 in 62/2012; v nadaljevanju: Pravilnik) in objavljene v tem razpisu.

Kulturno vzgojni filmski projekti po tem razpisu se sofinancirajo na podlagi sheme de minimis.

2. **Razlaga izrazov**

**Finančni načrt**  je prikaz virov financiranja projekta, vključujoč vse stroške, potrebne za izvedbo kulturno vzgojnega filmskega projekta ter pojasnila, na kakšen način namerava prijavitelj zagotoviti finančna in druga sredstva za zaključeno finančno konstrukcijo projekta;

**Predračun** je ovrednotenje vseh stroškov, potrebnih za celovito izvedbo projekta;

**Dokazila o zaprtju finančne konstrukcije** so vse verodostojne listine (pogodbe s financerji, soizvajalci, z donatorji, s sponzorji ...), iz katerih je razvidno, v kakšnem obsegu so v skladu s finančnim načrtom že zagotovljena finančna in druga sredstva, potrebna za izvedbo projekta.

Izrazi, ki so uporabljeni v tem razpisu, imajo pomen, kot je določeno z Zakonom o Slovenskem filmskem centru, javni agenciji Republike Slovenije (Uradni list RS, št. 77/2010), Pravilnikom ter drugimi veljavnimi predpisi.

3. **Pogoji sodelovanja na razpisu:**

3.1. Splošni pogoji sodelovanja na razpisu:

Do sredstev agencije po tem razpisu so upravičene pravne osebe in fizične osebe, registrirane za opravljanje kulturno-umetniških dejavnosti ter posredovanje kulturnih dobrin v Republiki Sloveniji, ki prijavljajo kulturno vzgojne filmske projekte, ki niso sestavni del programov v vzgojno-izobraževalnih ustanovah v Sloveniji.

Za sredstva agencije na tem razpisu ne morejo kandidirati prijavitelji s projekti, ki so namenjeni marketingu ali ekonomski propagandi ali projekti s pornografsko vsebino.

Če se na ta javni razpis prijavi veliko ali srednje podjetje, ki izvaja program prestrukturiranja na podlagi Smernic Skupnosti za reševanje in prestrukturiranje podjetij v težavah (2004/C 244/02), je potrebno tako pomoč pred dodelitvijo priglasiti Evropski komisiji. Podjetja morajo o izvajanju oz. neizvajanju tovrstnega programa podati izjavo, ki je sestavni del prijavnega obrazca.

Na tem razpisu ne morejo sodelovati fizične ter pravne osebe in z njimi povezane osebe, opredeljene v 4. členu ZSFCJA, ki ob prijavi na razpis nimajo poravnanih vseh zapadlih pogodbenih obveznosti do agencije, ministrstva, pristojnega za kulturo in Filmskega studia Viba film Ljubljana, kar bo agencija preverila po uradni dolžnosti.

V primeru kršitve pogojev, navedenih v tej točki tega razpisa, agencija odstopi od pogodbe, sklenjene s prejemnikom sredstev, in zahteva vračilo vseh že izplačanih sredstev.

3.2. Posebni pogoji za sodelovanje na razpisu:

Na tem razpisu lahko kandidirajo:

- prijavitelji z največ tremi (3) kulturno vzgojnimi filmskimi projekti (v nadaljevanju projekt).

V kolikor bo prijavitelj prijavil več kot tri (3) projekte, se bo obravnavalo tiste, ki bodo prispeli prvi, vse naslednje vloge pa se zavržejo.

V primeru, da je oddanih več vlog istočasno, se zavržejo vse vloge. V kolikor gre za dopolnitev, mora prijavitelj to označiti na ovojnici.

4. **Merila:**

Strokovno programska komisija (v nadaljevanju: SPK) bo prijavljene projekte ocenjevala po naslednjih merilih:

**a) ocena kulturno vzgojnega delovanja prijavitelja za obdobje vsaj enega leta do 40 točk**

– iz navedbe kulturno-vzgojnih dogodkov ter referenc predavateljev oz. vodij kulturno vzgojnega programa razvidna kakovost dosedanjega programa do 20 točk

– iz števila predavanj in udeležencev ter izdanih publikacij razviden obseg dosedanjega programa

 do 10 točk

– iz števila, obsega in kakovosti medijskih zapisov razvidna odmevnost prijaviteljeve dejavnosti

 do 10 točk

**b) ocena programskih usmeritev do 20 točk**

(upošteva se strokovna utemeljenost programskih usmeritev, zasnova programa kulturno vzgojna dela, napoved in reference predavateljev)

**c) ocena načrtovanega števila kulturno - vzgojnih dogodkov in pričakovanega števila**

**udeležencev do 10 točk**

(upoštevajo se strokovna utemeljenost načrtovanega števila dogodkov, načrtovanega števila predavanj, delavnic in načrtovanega števila udeležencev)

**d) ocena dokazil o zagotovljenem financiranju prijaviteljeve kulturno vzgojne dejavnosti do 15 točk**

(upošteva se verodostojnost in uresničljivost dokazil) **do 15 točk**

**e) ocena finančnega načrta do 15 točk**

(upošteva se utemeljenost finančnega načrta v posameznih postavkah ter uresničljivost izjave o zaprtju finančne konstrukcije, obseg sredstev, ki jih za financiranje projekta zagotavlja prijavitelj, ter verodostojnost in uresničljivost predloženih dokazil).

Posamezni projekt je lahko ocenjen z največ **100** točkami.

Najmanjše število točk, ki ga mora posamezni prijavljeni kulturno vzgojni filmski projekt na tem razpisu doseči, da ga SPK predlaga direktorju v financiranje, je **75** točk.

5. **Obvezne priloge:**

- Prijavni obrazec z izjavami;

- finančni načrt projekta z dokazili o zaprtju finančne konstrukcije;

- predračun projekta

Poleg zgoraj navedenih obrazcev in izjav, ki so tudi sestavni del razpisne dokumentacije, pa so obvezne priloge še:

- navedba kulturno-vzgojnih dogodkov za obdobje vsaj enega leta in reference predavateljev oz. vodij kulturno-vzgojnega programa;

- dokazila o številu predavanj in številu udeležencev ter izdane publikacije za obdobje vsaj enega leta;

- medijski zapisi, iz katerih je razvidna odmevnost prijaviteljeve dejavnosti za obdobje vsaj enega leta;

- programska usmeritev z navedbo zasnove programa kulturno vzgojnega projekta, napovedjo predavateljev ter navedbo njihovih referenc.

- načrtovano število kulturno - vzgojnih dogodkov, predavanj, delavnic in pričakovano število udeležencev;

**-** dokazila o zagotovljenem financiranju prijaviteljeve kulturno vzgojne dejavnosti;

- terminski načrt;

- izjava o zaprtju finančne konstrukcije.

6**. Okvirna vrednost razpoložljivih sredstev,** namenjenih za sofinanciranje kulturno vzgojnih filmskih projektov po tem razpisu, je **120.000,00 EUR.**

Najvišji možni znesek za posamezni kulturno vzgojni filmski projekt, ki bo sofinanciran na podlagi tega razpisa, znaša **30.000,00 EUR**.

Razliko med predračunsko vrednostjo kulturno-vzgojnega filmskega projekta ter deležem agencije zagotovi prijavitelj.

Sredstva morajo biti porabljena najkasneje v roku enega leta od dneva podpisa pogodbe z izbranimi prijavitelji.

**7.** **Upravičeni stroški**:

Agencija bo stroške sofinanciranih kulturno vzgojnih filmskih projektov krila skladno s Pravilnikom Slovenskega filmskega centra, javne agencije Republike Slovenije o upravičenih stroških sofinanciranih projektov (Uradni list RS, št. 60/2011 in 82/2011).

Agencija sofinancira projekte po tem razpisu največ do 50 odstotkov vseh izkazanih upravičenih stroškov.

V primeru, če bo prva tranša avans, mora prijavitelj sofinanciranega projekta pred izplačilom prve tranše predložiti listino o zavarovanju za kvalitetno izvedbo sofinanciranega projekta v višini 25 % sofinanciranega zneska po tem razpisu.

Prijavitelj, ki je pridobil proračunska sredstva s področja avdiovizualnih medijev, ki jih sofinancira Republika Slovenija, ne sme s sredstvi agencije kriti istih stroškov kot jih je kril s sredstvi, ki jih je pridobil na drugem skladu s področja avdiovizualnih medijev, ki jih sofinancira Republika Slovenija. **8.** Ta razpis se prične z dnem **31.01.2014** in se zaključi z dnem **03. 03.2014**.

**9.** **Razpisna dokumentacija obsega:**

- besedilo razpisa;

- prijavni obrazec z izjavami;

- obrazca za finančni načrt in predračun projekta;

- seznam obveznih prilog iz 5. točke tega razpisa.

Razpisna dokumentacija je na voljo na spletni strani agencije <http://www.film-center.si>, v zavihku javni natečaji. Prijavitelji jo lahko v razpisnem roku dvignejo tudi v tajništvu v poslovnem času agencije (Miklošičeva c. 38/V, 1000 Ljubljana).

10. **Oddaja in dostava vlog:**

Vloge v zaprti ovojnici s pripisom »**Ne odpiraj** - **javni razpis za sofinanciranje kulturno vzgojnih filmskih projektov**«, lahko izročijo na sedežu agencije, pošljejo priporočeno po pošti ali preko osebe, ki opravlja posredovanje vlog kot svojo dejavnost. Vsaka prispela vloga ter njene morebitne dopolnitve se evidentirajo kot ena zadeva. Prijavitelj mora oddati en izvod popolne vloge, ki mora biti na za to predvidenih mestih podpisana in žigosana. V ovojnici mora prijavitelj priložiti tudi en izvod popolne vloge v elektronski obliki v **pdf** formatu na CD ali DVD nosilcu. Elektronska kopija mora biti istovetna pisnemu izvirniku vloge (podpisane in žigosane strani morajo biti skenirane). Če je vloga v e obliki oddana kot en dokument, naj vsebuje na začetku kazalo vsebine, če je vloga razdeljena na več datotek, naj bo vsaka od njih poimenovana z vsebino in oštevilčena po vrstnem redu iz seznama obveznih prilog.

Uradna oseba agencije, ki sprejema vloge, prispele na ta razpis, na vsaki vlogi jasno označi datum prejema. Na enak način evidentira tudi vsako dopolnitev oziroma spremembo vloge.

11. **Odpiranje vlog:**

Vloge, prispele na ta razpis, odpre komisija za odpiranje vlog, ki jo izmed zaposlenih na agenciji imenuje direktor. Komisijo sestavljajo trije člani. Odpiranju vlog sme prisostvovati predstavnik prijavitelja, čigar projekt kandidira za sredstva agencije na podlagi tega razpisa.

Komisija za odpiranje vlog za vse popolne in pravočasne vloge upravičenih oseb (v nadaljnjem besedilu: ustrezne vloge) pripravi skupno poročilo in ga skupaj z vlogami preda pristojnemu uslužbencu. Poročilo vsebuje šifro vloge, podatke o prijavitelju in naslov kulturno vzgojnega filmskega projekta.

Vloge, ki ne bodo oddane pravočasno in/ali jih ne bo vložila upravičena oseba, bodo zavržene.

Upravičena oseba je tista oseba, katere vloga izpolnjuje pogoje, določene v 3. točki tega razpisa. Izpolnjevanje pogojev se ugotavlja na podlagi vloge, njenih prilog in podatkov iz uradnih evidenc ter pridobitvi podatkov od ministrstva, pristojnega za kulturo in Filmskega studia Viba film Ljubljana.

Za nepopolno se šteje vloga, ki ni v celoti izpolnjena ali ne vsebuje vseh obveznih prilog, ki jih zahtevata besedilo tega razpisa in besedilo razpisne dokumentacije.

V primeru, da je pravočasna vloga upravičene osebe formalno nepopolna, bo agencija pozvala prijavitelja na dopolnitev vloge, z rokom petih dni od prejema poziva k dopolnitvi. Vloge, ki ne bodo pravočasno in/ali v celoti dopolnjene, bodo zavržene.

Vloge, ki ne bodo skladne s 1. točko tega razpisa, se zavrnejo.

Odpiranje prispelih vlog na ta razpis bo potekalo v prostorih agencije najpozneje 7 delovnih dni po končanem razpisnem roku. Datum odpiranja vlog iz prejšnjega stavka tega odstavka bo objavljen na spletni strani agencije, najpozneje 2 dni pred odpiranjem.

Agencija po odprtju vseh vlog vsakemu prijavitelju izstavi račun skladno s Tarifo za izvajanje storitev Slovenskega filmskega centra, javne agencije Republike Slovenije (Uradni list RS, št. 73/2012).

12. **Ocenjevanje in odločanje**:

Strokovno presojo in ocenjevanje vseh ustreznih vlog izvede pristojna SPK.

SPK bo na podlagi ocen in razpoložljivih sredstev izdelala predlog sofinanciranih projektov.

Po pridobitvi poročila SPK, direktor v roku osmih dni povabi prijavitelje projektov, ki jih je pristojna SPK predlagala v sofinanciranje, na usklajevanje finančnih, časovnih in vseh drugih modalitet izvedbe prijavljenega projekta.

Neizbranim prijaviteljem izda direktor odločbo najkasneje v roku 30 dni po pridobitvi poročila.

Če se prijavitelj vabilu na izvedbeno usklajevanje iz tretjega odstavka te točke ne odzove ali če finančnih, časovnih in vseh drugih modalitet izvedbe projekta ni mogoče uskladiti, se šteje, da je prijavitelj odstopil od zahteve za sofinanciranje projekta, na kar mora agencija prijavitelja v vabilu opozoriti.

O sofinanciranju prijavljenih projektov odloča direktor na podlagi mnenj in obrazloženih ocen prijavljenih projektov, podanih s strani pristojne SPK, razpoložljivih sredstev in poslovno-programskega načrta dela, zanesljivosti izpolnjevanja obveznosti prijavitelja do agencije (in Filmskega sklada Republike Slovenije kot njenega pravnega predhodnika) po poprej sklenjenih pogodbah. Pri odločitvi mora direktor upoštevati tudi izvedljivost projektov glede na finančni načrt in predračun prijavljenega projekta.

Ko se izvedbena usklajevanja končajo, direktor izda odločbe o sofinanciranju izbranih projektov.

13. **Možnost pritožbe:**

Prijavitelj lahko v roku 15 dni od dneva vročitve odločbe iz prejšnje točke tega razpisa o (ne)izbiri vloži pritožbo. O pritožbi odloča ministrstvo, pristojno za kulturo. Pritožba se vloži pisno, priporočeno po pošti ali ustno na zapisnik pri agenciji. Vložena pritožba ne zadrži podpisa pogodb z izbranimi prijavitelji. Predmet pritožbe ne morejo biti pogoji razpisa, niti merila za ocenjevanje vlog.

14. **Sklenitev pogodbe:**

Agencija bo na podlagi dokončne odločbe s prijavitelji, katerih projekti so bili sprejeti v sofinanciranje, sklenila pogodbo o sofinanciranju.

Pred sklenitvijo pogodbe direktor agencije povabi izbranega prijavitelja projekta na uskladitev tistih določb pogodbe, ki jih je treba prilagoditi posebnostim posameznega projekta. O usklajevanju se sestavi zapisnik, ki ga podpišeta izbrani prijavitelj projekta in direktor agencije.

Če se izbrani prijavitelj projekta vabilu na usklajevanje ne odzove ali, če ni mogoče uskladiti besedila predlagane pogodbe, se šteje, da je odstopil od zahteve za sklenitev pogodbe, na kar ga mora agencija v vabilu predhodno opozoriti.

Pogodba, pri kateri kdo v imenu ali na račun druge pogodbene stranke, predstavniku ali posredniku SFC obljubi, ponudi ali da kakšno nedovoljeno korist za pridobitev posla ali za sklenitev posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je SFC povzročena škoda ali je omogočena pridobitev nedovoljene koristi predstavniku, posredniku SFC, drugi pogodbeni stranki ali njenemu predstavniku, zastopniku, posredniku; je nična.

15. **Oddaja vloge pomeni, da se predlagatelj strinja z vsemi pogoji in merili tega razpisa.**

16. **Pristojni delavec za dajanje informacij in pojasnil:**  Jelka Stergel, vodja trženja, jelka.stergel@film-center.si , tel. 01/ 23 43 200.

Jožko Rutar

direktor Slovenskega filmskega centra,

javne agencije Republike Slovenije